Keskusrikospoliisi (KRP) aloittaa tämän viikon aikana kuulustelut, jotka liittyvät Helsingin Sanomissa 16. joulukuuta 2017 julkaistuun Puolustusvoimien Viestikoekeskusta käsittelevään artikkeliin.

Helsingin Sanomien jutun aineistona oli salaisia ja erittäin salaisia asiakirjoja, joiden vuotaminen on Suomen lain mukaan rikos.

”Kuulustelut aloitetaan tällä viikolla. Kuulusteltavien määrää, asemaa tai nimiä emme tässä vaiheessa voi kertoa”, sanoo KRP:n rikostarkastaja Markku Ranta-aho.

Keskusrikospoliisin esitutkintaa ovat hidastaneet joulun lomakausi ja se, ettei kaikkia kuulusteltavia tavoitettu pyhien ja välipäivien aikana.

Epäillyt rikosnimikkeet ovat turvallisuussalaisuuden paljastaminen ja virkasalaisuuden rikkominen. Turvallisuussalaisuuden paljastaminen luokitellaan rikoslaissa maanpetosrikoksiin ja virkasalaisuuden rikkominen virkarikoksiin.

KRP:n esitutkinta keskittyy siihen, onko joitain turvallisuussalaisuuksia oikeudettomasti julkistettu julkisuudessa. Ja onko tästä mahdollisesti aiheutunut vakavaa vahinkoa Suomen maanpuolustukselle ja turvallisuudelle.

Käytännössä asian osapuolina ovat jutun kirjoittaneet Helsingin Sanomien toimittajat, heidän esimiehensä ja Puolustusvoimat sekä mahdollisesti joitain muita tahoja. KRP aloitti esitutkinnan Puolustusvoimien tutkintapyynnöstä.

Keskusrikospoliisi teki myös kotietsinnän Helsingin Sanomien toimittajan asuntoon Helsingissä 17. joulukuuta 2017.

KRP:n mukaan kotietsinnän tekemistä ei voinut viivyttää, koska poliisilla oli syytä epäillä, että asuinrakennuksen kellarissa oli aiemmin iltapäivällä pyritty tuhoamaan esitutkintaan liittyvää aineistoa.

Kellarissa savusi toimittajan tietokone, jota toimittaja oli hakannut vasaralla.

KRP takavarikoi poikkeuksellisessa tilanteessa Helsingin Sanomien toimittajan Laura Halmisen puhelimen, hänen työnantajansa puhelimen, Halmisen oman tietokoneen, iPadin ja muistitikkuja.

Poliisi ei ole tehnyt kotietsintää jutun toisen kirjoittajan toimittaja Tuomo Pietiläisen kotiin.

KRP:n Markku Ranta-ahon mukaan takavarikoitua aineistoa ei ole toistaiseksi tutkittu millään tavoin ja tavarat ovat edelleen sinetöidyissä pusseissa. Materiaali kuuluu lähdesuojan piiriin, mikä estää poliisia tutkimasta toistaiseksi aineistoa. Asia tullaan ratkaisemaa kuitenkin tavalla tai toisella.

”Kun siihen vaiheeseen edetään, olemme yhteydessä etsintävaltuutettuun, jonka kanssa sitten teemme suunnitelman, miten materiaalin tutkinta tehdään”, Ranta-aho sanoo.

KRP:n tutkijat ovat olleet yhteydessä myös syyttäjään.

”Syyttäjän kanssa on keskusteltu ja asiakokonaisuus on hänen tiedossaan. Koska kyseessä on lehdistön sananvapauteen liittyvä asiakokonaisuus, toimivalta on Valtakunnansyyttäjänvirastolla ja tässä asiassa syyttäjänä on apulaisvaltakunnansyyttäjä Raija Toiviainen”, Ranta-aho sanoo.

Myös Puolustusvoimat on aloittanut sisäisen selvityksen asiakirjavuodon takia. Selvitystä vaati puolustusministeri Jussi Niinistö (sin).

Jupakka liittyy valmisteilla olevaan tiedustelulainsäädäntöön, joka antaisi Puolustusvoimille ja Supolle lisäoikeuksia internetin valvontaan ilman rikosepäilyä.

Nykyisessä lainsäädännössä sotilastiedustelua ei ole säädetty Puolustusvoimien tehtäväksi missään laissa.